‘ନୀତିଶ କୁମାରଙ୍କ ନାଁ ବି ବଦଳିଯିବ’
ପାଟନା,୨୧।୮: ପାଟନାରେ ଏକ ପାର୍କର ନାମ ପରିବର୍ତ୍ତନ କରିଛନ୍ତି ରାଜ୍ୟ ଜଙ୍ଗଲ ଓ ପରିବେଶ ମନ୍ତ୍ରୀ ତେଜ ପ୍ରତାପ ଯାଦବ। ଏହାକୁ ରାଜନୀତି ସରଗରମ ହୋଇଛି। କଙ୍କଡବାଗରେ ଅବସ୍ଥିତ ଏକ ପାର୍କର ନାମ ପୂର୍ବରୁ କୋକନଟ୍ ପାର୍କ ଥିଲା କିନ୍ତୁ ଅଟଳ ବିହାରୀ ବାଜପେୟୀଙ୍କ ମୃତ୍ୟୁ ପରେ ତାଙ୍କ ପ୍ରତିମୂର୍ତ୍ତି ସ୍ଥାପନ କରାଯାଇ ଅଟଳ ପାର୍କ ରଖାଯାଇଥିଲା। ଏବେ ପୁଣି ଏହାର ନାମ କୋକନଟ୍ ପାର୍କ ରଖାଯାଇଛି। କେନ୍ଦ୍ର ଗୃହ ରାଜ୍ୟମନ୍ତ୍ରୀ ନିତ୍ୟାନନ୍ଦ ରାୟ ଏହାକୁ ନେଇ ତୀବ୍ର ପ୍ରତିକ୍ରିୟା ଦେଇଛନ୍ତି।  
ନିତ୍ୟାନନ୍ଦ କହିଛନ୍ତି ଯେ, ଅଟଳ ବିହାରୀ ବାଜପେୟୀ ଭାରତ ଏବଂ ବିହାରର ହୃଦୟରେ ଅଛନ୍ତି। ସେମାନେ ପାର୍କର ନାମ ପରିବର୍ତ୍ତନ କରି ଅଟଳ ବିହାରୀ ବାଜପେୟୀଙ୍କ ନାମକୁ ଅପବିତ୍ର କରିବାକୁ ଚାହୁଁଛନ୍ତି। ଏହା ଏକ ବଡ ପରିବର୍ତ୍ତନ। ଭାରତ ରତ୍ନ ଅଟଳଜୀଙ୍କ ନାମ ପରିବର୍ତ୍ତନ କରିବା ଅତ୍ୟନ୍ତ ଅପମାନଜନକ। ଯଦି ଏହା ବନ୍ଦ ନ ହୁଏ ତେବେ ତେଜସ୍ବୀ ଯାଦବ ମଧ୍ୟ ଦିନେ ନୀତିଶ କୁମାରଙ୍କ ନାମ ପରିବର୍ତ୍ତନ କରିଦେବେ। ନାଁ ପରିବର୍ତ୍ତନ ନ କରିବାକୁ ନୀତୀଶ କୁମାରଙ୍କୁ ଅନୁରୋଧ କରାଯାଇଛି।  
ଜେଡିୟୁ ଜାତୀୟ ସଭାପତି ଲଲନ ସିଂ କହିଛନ୍ତି , ଯଦି ନରେନ୍ଦ୍ର ମୋଦିଙ୍କ ସରକାର ୨୦୨୪ରେ ଆସନ୍ତି, ତେବେ ସେ ଆମ୍ବେଦକରଙ୍କ ସମ୍ବିଧାନର ନାମକୁ ‘ନରେନ୍ଦ୍ର ମୋଦି ସମ୍ବିଧାନ’ ରେ ପରିବର୍ତ୍ତନ କରିଦେବେ। ଏହା ଉପରେ କେନ୍ଦ୍ର ମନ୍ତ୍ରୀ ନିତ୍ୟାନନ୍ଦ ରାୟ କହିଛନ୍ତି ଯେ, ଲଲନ ସିଂ ଆଦୌ ସମ୍ବିଧାନ ବୁଝନ୍ତି ନାହିଁ। ଆମ୍ବେଦକରଙ୍କ ସମ୍ବିଧାନ ସହିତ ନରେନ୍ଦ୍ର ମୋଦି ସାଢେ ନଅ ବର୍ଷ ମଧ୍ୟରେ ଦେଶ ତଥା ସମାଜର ସେବା କରିଛନ୍ତି।

ଭାରତର ଆଇନ ବ୍ୟବସ୍ଥା ଅପେକ୍ଷା ପାକିସ୍ତାନର ଆଇନ ବ୍ୟବସ୍ଥା ଭଲ ବୋଲି ଜେଡିୟୁ ଅଭିଯୋଗ କରିଛି। ଏହା ଉପରେ କେନ୍ଦ୍ର ଗୃହ ରାଜ୍ୟମନ୍ତ୍ରୀ କହିଛନ୍ତି ଯେ, ଜେଡିୟୁଲୋକ ଥରେ ପାକିସ୍ତାନ ଗସ୍ତ କରିବା ଉଚିତ୍। ମୁଦ୍ରାସ୍ଫୀତି, ଆତଙ୍କବାଦର ରାଜତ୍ୱକୁ ଦେଖିବା ଉଚିତ୍। ଭାରତର ଲୋକମାନେ ପାକିସ୍ତାନ ମୁର୍ଦାବାଦ କୁହନ୍ତି କିନ୍ତୁ ଜେଡିୟୁ-ଆରଜେଡି ଏବଂ କଂଗ୍ରେସର ଲୋକମାନେ ପାକିସ୍ତାନ ଜିନ୍ଦାବାଦ କହନ୍ତି।